بلوێری شوان

نیوه‌شه‌وه‌، دنیا خامۆش

دێته‌ گوێم ئاهه‌نگێکی خۆش

ئاهه‌نگێکی گیان په‌ره‌وه‌ره‌

شادی هێنه‌، خه‌فه‌ت به‌ره‌

ئاهه‌نگێکی دڵنه‌وازه‌

تاره‌؟ یۆڵۆنه‌ ؟ یا سازه‌ ؟

نا … نا … ئاهه‌نگی بلوێره‌

جا وه‌ره‌ گوێی بۆ ڕادێره‌

هه‌زار خۆزگه‌م به‌ خۆت شوانه‌

که‌ به‌و مانگه‌ شه‌وه‌ جوانه‌

دانیشتووی له‌سه‌ر ئاوهه‌ڵدێر

په‌نجه‌ ده‌بزێوی له‌ بلوێر

ده‌گه‌ڵ ته‌بیعه‌ت هاوده‌می

شادی، به‌که‌یفی ، بێ خه‌می

ئاغاش به‌ نۆکه‌ر ناگری

وه‌ک من له‌ داخا نامری

وه‌ره‌ شوانه‌ هه‌موو شه‌وێ

نیوه‌ی شه‌وێ، کاتی خه‌وێ

له‌و کێو و نواڵه‌ زه‌نوێره‌

تێی تووڕێنه‌ له‌و بلوێره‌

له‌ سه‌ر ترۆپکی ئه‌و کێوه‌

په‌نجه‌ له‌ بلوێر ببزێوه‌

با کێوه‌که‌ ده‌نگ داته‌وه‌

شاعیریش خه‌و بیباته‌وه‌